John Dyrby Paulsen (S), 2008-05-07:
Vi har i det internationale samfund en særlig forpligtelse til at gå op imod denne verdens barbari og undertrykkelse, ikke så meget for at påføre andre vores livsform, men mere for at skabe nogenlunde stabilitet, fred og tryghed i den her verden, så det enkelte menneske kan udvikle sig i respekt for andre mennesker.
Det opgør med barbari og undertrykkelse er vi vel først lige startet med i den vestlige verden, og vi famler os lidt frem.
Men det er helt afgørende, at vi i det opgør konstant er kritiske over for de metoder og de remedier, vi selv anvender, og det gælder specielt de militære remedier.
Derfor er det godt at se den interesse, der har været for at arbejde for et forbud mod klyngeammunition.
Der har været flere organisationer inde over, og jeg synes, at ikke mindst Dansk Røde Kors' og Folkekirkens Nødhjælps arbejde fortjener ros.
Vi bør ikke acceptere civile tab, og vi bør konstant og utrætteligt kæmpe for at forhindre civile tab, både i forbindelse med direkte kamphandlinger og ikke mindst efterfølgende med ueksploderede sprængladninger.
Jeg så gerne, at Danmark som et klart og tydeligt signal til resten af verden helt afstod fra at bruge klyngeammunition, men jeg kender også regeringens holdning om, at det naturligvis er bedre at have de store producentlande og de store brugere med i sådan en proces.
Det er meget bedre end ikke at have dem med, for ellers ender det hurtigt med at være et slag i luften.
Jeg anerkender også, at Danmark arbejder i FN-regi for at få en international aftale om klyngeammunition.
Regeringen har, som jeg har hørt det, bedt om ro til det arbejde, og det kan regeringen godt få, men jeg vil godt understrege, at vi finder, at Osloprocessen har været med til at sætte processen i FN i gang, og det kunne jo også være formålstjenligt, hvis Osloprocessen nu kunne bringe FN-processen helt i mål.
Derfor bliver jeg nødt til klart og tydeligt at sige til regeringen, at de nu har chancen for i løbet af 2008 at bevise, at de kan noget på den internationale scene, at de kan få en international, bindende aftale om forbud mod klyngeammunition på plads, at de kan navigere mellem de to igangværende processer og bruge et godt resultat fra Osloprocessen til også at presse et godt resultat igennem i FN-regi, og det resultat må vel at mærke ikke bare være godt, men også meget gerne overraskende godt.
I det forslag til vedtagelse, der vil blive læst op om lidt, og som vi Socialdemokrater vil stemme ja til, er der mindst tre løfter fra regeringen: Det ene er, at Danmark nu arbejder aktivt for et internationalt forbud - og ikke bare en balanceret aftale, men et forbud.
Det andet er, at regeringen vel inden udgangen af 2008 må vende tilbage med, hvad den så har fået ud af bestræbelserne i FN.
Endelig er det tredje vel, at Danmark ikke anvender klyngeammunition, uden at der er enighed herom i kredsen bag vedtagelsen.
Jeg vil gerne have en bekræftelse af dette fra ministeren.
I Danmark styrer vi efter parlamentariske grundregler, og det betyder, at vi som partier ikke altid kan få det lige nøjagtig, som vi vil have det; vi er nødt til at indgå kompromiser med andre partier.
Klyngeammunition er et af de områder, hvor sådanne kompromiser er nødvendige.
For os Socialdemokrater er målet stadig et totalt internationalt forbud, men vi erkender også, at vejen dertil er lang.
Dagens debat og forslaget til vedtagelse er for os et skridt på den vej.
Vi er ikke ved vejs ende, men vi er på vej, og vi skal nok blive ved med at skubbe på.
Derfor vil jeg godt på vegne af Venstre, Socialdemokratiet, Dansk Folkeparti, Det Konservative Folkeparti, Det Radikale Venstre og løsgængerne fru Gitte Seeberg og fru Pia Christmas-Møller fremsætte følgende forslag til vedtagelse:
Forslag til vedtagelse: »Folketinget opfordrer regeringen til at gennemføre konklusionerne i regeringens analyse om klyngeammunition og at arbejde aktivt for hurtigst muligt at etablere et internationalt juridisk bindende forbud mod klyngeammunition, som forvolder uacceptable skader på civile.
Folketinget lægger vægt på, at Danmark afstår fra at bruge klyngeammunition uden særskilt inddragelse af Folketinget.«